Papersnake/gushiwen huggingface dataset:
雁字 其一
陈大纶（明代）

秋杪关河木叶疏，霜青水碧正来初。分明天外看蝌蚪，零乱烟来混鲁鱼。

边檄似传苏武札，聊城疑射仲连书。翩翩厉翼冲星汉，文现长空碍紫虚。
晚行田间书事三首
赵蕃（宋代）

我生饱识田家趣，只坐无田归计迟。
纵是无田慵可得，莫将画饼欲充饥。
春日
石宝（明代）

春鸟鸣渐和，游丝倏轻飏。寒芜吐新碧，冉冉阶砌上。

忆昔初结交，所遇多倜傥。孔杨谬见数，沈鲍惟坚让。

含葩当盛日，发耀亦炳烺。朝吟昆明池，暮集金门仗。

气劲志靡夺，歌悲节逾壮。那知日月速，朱颜易凋丧。

绿发日以疏，驩娱成恻怆。感此花木辰，潸然泣相向。
杨伯子过访翌日以两诗见贻因次韵答 其一
张镃（宋代）

晴色今朝好，春光恰半头。波情如钓渭，圃事胜封留。

瘦觉中黄合，閒宜大白浮。无端同志侣，相过结诗愁。
冬日杂兴二首
周晖（明代）

性偏难入俗，多病损闲心。
云敛山光瘦，风攒落叶深。
过头九节杖，信手七弦琴。
安得如颜阖，幽踪不可寻。
题石桥
韦应物（唐代）

远学临海峤，横此莓苔石。郡斋三四峰，如有灵仙迹。

方愁暮云滑，始照寒池碧。自与幽人期，逍遥竟朝夕。
游宝惠寺山
范端杲（宋代）

不到兹山久，寒梅又著花。
白烟丛古木，乌鹊倚枯槎。
路转冲危石，泉流涨浅沙。
不堪回首处，樵唱起呕哑。
游龙门分题十五首·伊川泛舟
欧阳修（宋代）

春鸡渐生溜，演漾回舟小。沙禽独避人，飞去青林杪。
屯田行
吴清鹏（清代）

征尘蔽原日，马鸣车郎当。送者至燕郊，行人俱束装。

问之隶旗籍，平生惟食粮。今将赴营田，尽室载边疆。

百年重安土，迁徒亦非常。朝辞六亲出，暮宿孤驿傍。

四野无人烟，但闻狐与狼。回头望都邑，行民转凄惶。

万里苟不到，焉知为乐乡。吾观朝廷意，为汝谋久长。

又念道路苦，官为送启行。行者各有给，助汝充橐囊。

矧闻将军贤，抚养甚周详。双城虽云远，土沃宜稻粱。

已令具稼器，即与营田房。井地各著界，庐舍互相望。

身既免役隶，官又无输将。犁锄虽习苦，四体庶自强。

岁晚足狐兔，射猎多间场。一年成村聚，三年富城隍。

去去保家室，慎勿怀疑伤。
金陵杂兴二百首
苏泂（宋代）

浪说思家不我听，萧斋闲对竹青青。
若为解释妻儿念，读尽栾城道德经。
腊酒
梅尧臣（宋代）

汲井辘轳鸣，寒泉碧瓮盛。
欲为三伏美，方俟十旬清。
梦忆黄公舍，徒闻韦氏名。
熟时梅杏小，独饮效渊明。
雪中杂兴四首 其四
胡仲弓（宋代）

穷通俱莫问，久远是前程。涉世事多俗，吟诗人较清。

论心欠兰友，知己有梅兄。不被虚名缚，江湖得散行。
椒盘得多字
史浩（宋代）

有美椒盘献，三朝庆始和。灵茎丛玉敦，酝酒满金荷。

不向汤铭见，其如晋颂何。欲知勤祝处，功在历年多。
定风波（感旧）
李泳（宋代）

点点行人趁落晖。摇摇烟艇出渔扉。一路水香流不断。零乱。春潮绿浸野蔷薇。南去北来愁几许，登临怀古欲沾衣。试问越王歌舞地。佳丽。只今惟有鹧鸪啼。
偈颂一百一十七首
释绍昙（宋代）

书载五云，绣添一线。
剥尽群阴，天心复见。
惟有龟毛拂，今古无迁变。
松根石上笑谈空。切忌随他语脉转。
上立斋先生十首以有官居鼎鼐无宅起楼台为韵 其八
戴炳（宋代）

灵岩一片云，曾为作雨起。风吹还故山，松筠澹相倚。

秋高霜露寒，酒热鲈鱼美。少宽忧世怀，微醉有妙理。
南歌子
仲殊（宋代）

解舞清平乐，如今说向谁。红炉片雪上钳锤。打就金毛狮子、也堪疑。木女明开眼，泥人暗皱眉。蟠桃已是著花迟。不向春风一笑、待何时。
八月十五夜卧疾
熊孺登（唐代）

一年秪有今宵月，尽上江楼独病眠。寂寞竹窗闲不闭，夜深斜影到床前。
观安西兵过赴关中待命二首 其一
杜甫（唐代）

四镇富精锐，摧锋皆绝伦。还闻献士卒，足以静风尘。

老马夜知道，苍鹰饥著人。临危经久战，用急始如神。
初秋普明寺竹林小饮饯梅圣俞分韵得亭皋木叶下五首 其五
欧阳修（宋代）

山水日已佳，登临同上下。衰兰尚可采，欲赠离居者。
寻贞白先生旧居
宋无（元代）

百折历云峤，千花通水源。
寒藤垂到地，怪石立当门。
白壤炼丹赤，清池磨剑浑。
曾来诵经处，片雨滴渔樵。
送南康姚明府
贾岛（唐代）

铜章美少年，小邑在南天。版籍多迁客，封疆接洞田。

静江鸣野鼓，发缆带村烟。却笑陶元亮，何须忆醉眠。
鹊桥仙（七夕）
葛胜仲（宋代）

鹊桥仙偶，天津轻渡，却笑嫦娥孤皎。平时五夜似经年，问何事、今宵便晓。

云车将驾，神夫留恋，更吐心期多少。支机休浪与闲人，莫倚赖、芳心素巧。
和张文裕初寒十首 其六
司马光（宋代）

何处初寒好，初寒喷玉泉。折冰流谷口，飞溜落云边。

雀噪聚林杪，樵歌下石巅。寻幽不思返，坐啸夕阳偏。
祝通判挽词
楼钥（宋代）

坦坦曾无我，休休蚤见几。
虚舟宁忤物，抱瓮自忘机。
老去心逾肝，归来事已非。
赏延推不及，有子尚家肥。
再和 其一
李彭（宋代）

清朝画省得名郎，嚼麝高谈百和香。水镜欣传佳吏部，更须端委侍岩廊。
癸亥榕溪灯夕谣 其十二
张萱（明代）

杖藜不复渡星桥，一室如冰倍泬寥。有酒有诗思老友，无灯无月渡元宵。
东征颂百韵
郭之奇（明代）

皇帝八载，四海归一。普率王臣，义无自逸。举目新亭，兴言纬恤。

驾牡瞻乌，敢歌蟋蟀。爰击中流，稍休暴膝。高山峨峨，琼海沕沕。

铜柱人遥，分茅岭出。谁嗣芳踪，为古今匹。自西自东，履屣相𨄮。

天生以为，为我明室。南国惟召，东郊惟毕。惟兹百粤，腥风次栉。

顺长屈丑，前掎后抶。左馘楼兰，右藁支郅。昔之豕蛇，今之蜣蛣。

一狼千羊，畴敢再咥。闻于天子，天子曰悉。井渫不及，其羞在繘。

课绩书庸，其谁与尼。锡尔介圭，为时柱礩。价人维藩，子衣宜七。

龙旂和铃，鞞琫有珌。登是南邦，于胥有駜。大启尔宇，为西土率。

东西咸喜，戎有良帅。天步多难，彼腥载楖。吁嗟彼人，空羞韎韠。

谁蕃谁屏，畴甲畴乙。相依首鼠，相持蚌鹬。养敌纵奸，人功是嫉。

冠箕剑颐，为蚁为蛭。垒骨成丘，去金万镒。睅其皤其，弃甲山崒。

已覆前车，未惩后轶。长驱近远，使民战栗。王赫斯怒，奋我徒卒。

鲁阳回戈，彦章移日。因四海心，除天下疾。既远污尘，既止狂獝。

慨彼愚嚣，置此迷述。贞丈人师，出长子律。王来自东，东人孔壹。

肃将天威，无远或佚。德威流行，不速而驿。邳离前驱，新息嗣跸。

孟守珠还，寇公竹茁。易兹介鳞，去彼虮虱。拔兹柞棫，攘彼藜蒺。

有狨就绳，有鲸就繂。山氛再拭，海波无𩘟。惟兹百粤，多欢少怵。

蚩蚩倒悬，初离拲桎。如鱼去罛，如鸟去罼。儒归于庠，工反于术。

旅出于途，居安于筚。田畯南亩，秋收冬挃。士无离伍，军无废戍。

明明我王，其衷孔佶。有翼有严，其仪孔佖。不闻亦整，不谏亦密。

好谋斯成，临事奚慄。自今以始，赏信罚必。星激电驰，风呵雷叱。

求民之莫，念时之绌。总勒矛戈，毋骚艾铚。饮檗茹荼，远谢芳飶。

刬除色声，罢遣行佾。补疮息痍，剔摩啾唧。于铄王师，几烦毖诘。

闵予一人，赖王仔佛。惟皇鉴观，惟天阴骘。俾而炽昌，俾而寿谧。

如陵斯长，如冈斯嵂。斯升斯恒，罔骞罔黜。南台北莱，四方其聿。

至于海邦，歌景吟霱。仙李蟠根，敷华茂实。临淮西平，繇兹绍遹。

人之好我，从民之质。民意则然，王心有凓。忧国悲时，悄如自失。

翘首翠华，岂遑玉璱。履及于■，剑出于𩋡。

未舞虞干，未止胡篥。钟簴愧晟，壁垒惭弼。建彼旟旄，砺此鈇锧。

奋我同人，惟敌是堲。撤绸牖桑，耻踰淮橘。狄梁为唐，有参有术。

窦融依汉，如亲如昵。大哉王言，天叙有秩。有斐君子，宜胶宜漆。

终于嚇咺，始于僩瑟。大夫百执，至于尹姞。庞眉豁齿，父兄子侄。

踊跃欢呀，歌衡乐泌。余司彤管，抚衣执笔。肆好匪誇，穆如匪溢。

带砺宜铭，旂常在帙。麟阁云台，请从是吉。
泊兰江
梁善长（清代）

川暝舟初泊，群峰夕照中。晚烟浮树碧，渔火烧崖红。

流恨无如水，吹愁欲借风。醉吟何不可，江月故人同。
上乌程李明府
蔡絛（宋代）

两鬓忧民半欲丝，此中能政动神只。
河阳花发春风满，单父琴调昼日迟。
直操已为松柏许，贞心不逐岁时移。
凤雏骥子生有种，已是庭前玉树枝。
墨蛇颂
黄庭坚（宋代）

此书惊蛇入草，书成不知绝倒。
自疑怀素前身，今生笔法更老。
滴浮泉
樊汝贤（宋代）

云液落山腹，脉与昆仑通。
云何山中叟，八十颜桃红。
又次前韵酬广文
陆龟蒙（唐代）

独倚秋光岸，风漪学簟文。玄堪教凤集，书好换鹅群。

叶堕平台月，香消古径云。强歌非白纻，聊以送馀醺。
送蔡德辉教授三首
周必大（宋代）

天马元从西极来，频年伏枥伴驽骀。
如今始觉升沉异，万里追风道路开。
席上见姚泉寿母诸子求诗
洪适（宋代）

潘舆随五采，三釜古今荣。兰玉盈阶砌，追攀千佛名。
早春侍皇太子游东苑池上呈青坊诸公
高启（明代）

铜辇出纡徐，春宫昼讲余。
戟烦郎将卫，简授大夫书。
草长园鸣鹿，冰开照跃鱼。
从游伴商皓，忝窃愧何如。
赪桐
沈天孙（明代）

朱萼疑看九月枫，繁枝又借峄阳桐。
丹须吐舌迎风艳，绛蜡笼纱照月空。
西域应分安石紫，寝宫可作麦英红。
绿珠宴罢归金谷，七尺珊瑚映水中。
杂题二首
孔武仲（宋代）

青青矗矗水萦回，散入溪田媚复哀。
天上清音难猝记，兹游悔不负琴来。
酌罢过二百堂挑灯坐漏已下戏再赋 其四
何巩道（明代）

笑剔银灯再赋诗，满坛松竹夜离离。石栏草静虫吟急，芳树风离叶落迟。

渐觉海云升缺月，不知潮水浸平池。旧游半是南阳侣，我有羊裘未忍披。
步虚辞十首 其一
佚名（隋代）

稽首礼太上，烧香归虚无。流明随我回，法轮亦三周。

玄愿四大兴，灵庆及王侯。七祖生天堂，煌煌曜景敷。

啸歌观大漠，天乐适我娱。斋馨无上德，下仙不与俦。

妙想明玄觉，诜诜乘虚游。
暮春晚酌
赵汝普（宋代）

春去夏来雨雪花，飞入隔窗点绛纱。
呼童掇取尊前酒，看景哦诗醉落霞。
七月二十八日夜与王郑二秀才听雨后梦作
李商隐（唐代）

初梦龙宫宝焰然，瑞霞明丽满晴天。
旋成醉倚蓬莱树，有个仙人拍我肩。
少顷远闻吹细管，闻声不见隔飞烟。
逡巡又过潇湘雨，雨打湘灵五十弦。
瞥见冯夷殊怅望，鲛绡休卖海为田。
亦逢毛女无憀极，龙伯擎将华岳莲。
恍惚无倪明又暗，低迷不已断还连。
觉来正是平阶雨，独背寒灯枕手眠。
曹仁宪谨荣寿 其二
张日新（清代）

南极星明映素丝，跻堂称兕仰丰仪。青山不老千年鹤，绿水长生万岁龟。

四皓高踪曾欲羡，一州重任竟难辞。讴歌尽庆华封祝，那止吾侪乐奏词。
再别徐少初明府二首
冯惟讷（明代）

悲歌昨夜惜离群，九曲肠随别路分。
江雨未休春寂寂，那堪今日又逢君。
壬申游莲峰四咏 其四
祁敕（明代）

我爱山中好，山翁不世情。相逢无杂语，一笑便忘形。

细论田园乐，閒寻水石盟。岩耕思结偶，回首万缘轻。
自勉
释智圆（宋代）

达人贵无念，市朝亦山林。
曲士居山林，难息市朝心。
坐驰一室中，纷然万境侵。
纽兰羡珮玉，坐石思黄金。
羊质虎其皮，隼翼凤其音。
志在求世利，口唱无生吟。
吾非斯人徒，夷旷期复古。
去住既任缘，喧静亦随所。
隐然且无求，相命何足语。
人生百岁寿，稀得七十死。
吾今四十五，气力渐无似。
去年成二毛，今年动一齿。
纵得至七十，光阴能几许。
学道宜无疲，进善宜无止。
自馀百杂事，克己尽除去。
勉强扶纪躯，旦暮加药饵。
此身乃外物，何况外于是。
内外一如梦，勉矣当观此。
长沙紫极宫雨夜愁坐
李群玉（唐代）

独坐高斋寒拥衾，洞宫台殿窅沉沉。春灯含思静相伴，

夜雨滴愁更向深。穷达未知他日事，是非皆到此时心。

羁栖摧剪平生志，抱膝时为梁甫吟。
卜算子 珊瑚林同闽人赋
蔡灿（清代）

香到落梅风，青到垂杨缕。春色三分半已归，花泪弹红雨。

难剪是愁思，欲埋无头绪。粉蝶双双也怕愁，飞过邻家去。
独客
蒋华子（宋代）

独客秋江上，萧萧发欲华。
终风撼红树，甚雨老黄花。
后垅应无恙，音书不到家。
眠孤怨遥夜，归梦绕鸥沙。
湖上小阁
陆游（宋代）

蒲萄初紫柿初红，小阁凭阑万里风。
莫怪年来增酒量，此中能著太虚空。
厓山吊古 其三
何治（明代）

庙门高倚夕阳开，古木苍藤猿啸哀。金阙汴京何处所，慈元宫殿长蒿莱。
宿大明寺
郭印（宋代）

历览成终日，禅房处处深。
野僧应怪见，俗客可幽寻。
烟竹寒垂幄，风松静鼓琴。
清谈不知寐，明月到天心。
洞仙歌二首 其一
项鸿祚（清代）

樱桃带雨，近窗栊低亚。闲里匆匆过春社。正高城，画角吹梦无匆，天渐晓，梦到水精帘下。

梦残莺唤起，却道书来，小印分明玉人写。冷语最销魂，花待郎归，待郎归，可怜花谢。

若留得、西湖柳绵儿，定说与，卿卿似侬游冶。
省官命诸生为守城马发挽诗欲为申奏立庙
洪必元（元代）

伏波裹尸还，马璘苦战死。至今骨犹香，勋名照青史。

桓桓马将军，或疑其孙子。逾月婴孤墉，四面集飞矢。

生不为降俘，死期为厉鬼。小卒窃开关，大兵遂劘垒。

满城血为池，全家脑涂地。英雄为痛心，三十馀年矣。

阴房野燐青，坏道丛祠圮。天朝未旌忠，谁为血其祀。

名公访古迹，立马斜阳里。临风叫英魂，月寒天在水。
凯歌乐词九首 其九 圣统乐辞
耶律铸（宋代）

幸值圣明临御日，更逢文轨混同时。升薰天地神功颂，润色光天统业辞。
舟抵胥江值王师东下
黎民表（明代）

北来风雨满长途，浊酒他乡客思孤。铜柱烽烟连日夜，楼船戈甲下江湖。

朝廷石画谁今得，诸将金貂莫浪图。白首看山重引兴，故园三径任荒芜。
晓过丹阳县五首
杨万里（宋代）

水从常润路都迷，曲曲长河曲曲堤。
不是两窗供日脚，更无南北与东西。
读雪蓬集
潘翥（明代）

人中仪表黄东阿，华词藻辩如悬河。
秋波千顷挠不浊，但觉四悬春风和。
早年通籍丝纶阁，诏选儒臣拯民瘼。
百里柯亭栖凤鸾，一麾古郓翔雕鹗。
交陈百务情非愆，偶蹶霜蹄众所怜。
归来倅领文翁铎，回首伤心叔夜弦。
朝夜开卷披光彩，一似骊珠照沧海。
弟子谁为宋玉招，故人独有山公在。
愁来翘首怅东津，海水潺潺海上昏。
惟有白云山万叠，百年从此忆清尘。
追和松风阁唱和诗原韵
丁培（清代）

为爱烟霞弃鼎钟，觚棱旭日忆曈昽。碧山诗社留遗老，青史儒林仰大宗。

前度登朝资典礼，几人转漕似司农。吟坛逸兴犹堪想，半夜风号万壑松。
元日
胡仲弓（宋代）

元日山堂罗俎豆，潜知木主亦悲辛。
土瓜溪笋非乡物，脔肉村醪拟降神。
尽日閒门无贺客，侵晨官道有行人。
喜将弟妹同漂梗，彩服团栾寿老亲。
过乐平悬
杨万里（宋代）

笋蕨都无且则休，菜无半叶也堪羞。
满城都卖雪花荠，昨日愁人未是愁。
长安秋霁
吴淇（宋代）

蓟门秋乍霁，徙倚望长空。横日孤云白，先霜病叶红。

水明官道上，砧乱客愁中。矫首千山外，南飞有塞鸿。
荆渚偶作
齐己（唐代）

无味吟诗即把经，竟将疏野访谁行。身依江寺庭无树，

山绕天涯路有兵。竹瓦雨声漂永日，纸窗灯焰照残更。

从容一觉清凉梦，归到龙潭扫石枰。
题画册八首 其七 栈道骑驴
戴亨（清代）

峻岭危峰斧劈痕，崖悬古木倒生根。诗人爱说蚕丛路，秋雨骑驴过剑门。
乙卯庭中丫兰一盆两茎并出诗以纪之
何其伟（明代）

光风泛楚泽，迤逦到山家。九畹同舒玉，双茎并吐丫。

异香称大国，纫佩袭绡纱。倘是花神意，祯祥献物华。
送滕达道龙图交代归阙
范纯仁（宋代）

三纪分携念友生，天涯相见眼重明。诏恩幸忝交承契，尊酒聊伸故旧情。

我守塞垣华发短，君归乡国锦衣荣。何时共老江湖去，鸡黍相过乐太平。
善饮酒吟
邵雍（宋代）

人不善饮酒，唯喜饮之多。
人或善饮酒，唯喜饮之和。
饮多成酩酊，酩酊身遂疴。
饮和成醺酣，醺酣颜遂酡。
悼文丞相
潘音（元代）

回首中原已陆沈，捐躯朔漠气萧森。恐吹馀烬成炎汉，未许黄冠返故林。

社稷忽生千古色，纲常无忝百年心。总𢬵清骨萦荒草，不复胡沙掩素襟。
昼睡
陆游（宋代）

我年垂七十，齿发日变迁。
初无金丹术，何以追飞仙？惟有一高枕，可以饯余年。
萧萧败榻上，鼻鼾心了然。
静如豹隐雾，湛若珠藏渊。
寄语少年辈，未宜嘲孝先。
村居 其一
董兆熊（清代）

匿影空村里，招邀绝辈朋。秋风生野稻，夜雨长湖菱。

水阁清无热，山厨澹似僧。静中喧聒耳，门外落鱼罾。
送翰林应奉寿同海涯挈家觐省十首 其七
宋褧（元代）

京华尘土浩漫漫，精神百倍是南还。杨柳风前梳黑发，荷花池上洗朱颜。
奉答燕公
赵冬曦（唐代）

谁道零陵守，东过此地游。友僚同省阁，昆弟接荆州。

我逐江潭雁，君随海上鸥。屡伤神气阻，久别鬓毛秋。

疑岭春应遍，阳台雨欲收。主人情未尽，高驾少淹留。
湖居即事寄仁侄
释智圆（宋代）

讲退临流独倚筇，尘埃无处寄闲踪。
青山归去心长在，白发生来事转慵。
门径草深梅雨歇，像龛灯暗水烟浓。
相知唯有摇松客，时辱音书慰病容。
山行即事
邓嘉纯（清代）

洒镫吟鞭及早秋，山中景物剧清幽。沤麻村落水当户，种菊人家霜满楼。

崖树倒悬牛砺角，溪鳞潜动鹭低头。据鞍顾盼忘饥渴，一味清凉散客愁。
林正甫举似所和双丫岩诗且索同赋
虞俦（宋代）

君不见罗敷采桑城南路，不肯轻为使君妇。
又不见银钗垂颈负薪归，四十未嫁夔州女。
双丫何自老山中，当年岂羡西邻富。
花前啼鸟春不知，水里姮娥夜相顾。
宁为山头望夫石，傥有飞鸿传尺素。
莫学巫山十二峰，为云为雨朝还暮。
老奴玉镜谁自料，阿娇金屋知何所。
明珠节妇浪悲吟，罗袜洛神空有赋，
蛾眉入宫须见妒。
为麦祈实
王十朋（宋代）

阳律临姑洗，宸心念岁饥。时羞方庙献，麦实为民祈。

日煖轻花吐，风和翠浪微。敢言因鲔荐，愿勿作蛾飞。

会续来牟颂，宁闻告籴讥。崆峒今岁熟，登荐定无违。
纪梦
高似孙（宋代）

翠峰嵯峨三十六，寒泉落空响哀玉。
岩花石路势萦纡，玉兰干护修筠绿。
雪髯老人负紫瓢，金丝尘尾遥相招。
红螺酌酒湛湛碧，坐倚苍石吹洞箫。
孤鹤来传天上诏，老人挽予偕一到。
飘飘高举凌青冥，直过罡风履黄道。
祥光楼阁倚峥嵘，神虎守阙森卫兵。
双阖朱扉忽微启，中有灵官来远迎。
绛衣持斧立丹陛，玉皇手中玉如意。
云璈风瑟自宫商，天声清越非人世。
帝旁青童传帝宣，文华宫中呼谪仙。
谪仙顾余笑且言，子宜亟返来他年。
探怀赠我五色笔，子当宝这慎勿失。
浓香氤氲迷帝所，长揖老人下西庑。
身从日月上头行，俯视斗杓分子午。
云气相随步武生，过耳但觉松风鸣。
觉来握笔纪佳梦，月明楼鼓挝三更。
送孙志康赴高阳
张耒（宋代）

三觞草草岂足饮，聊具数刻留君欢。
年来故友半零落，每念及此伤肺肝。
淮阳穷栖幸见子，胸中郁结为少宽。
奈何舍我去不顾，薄宦谋食何艰难。
陈郊穷秋苦雨霁，积雨未受短日干。
念君匹马走坡圻，蒙犯霜雪勤征鞍。
吾遭坎壈皆自取，之燕何得南其辕。
虽然男子岂常尔，且复养此凌云翰。
和林正甫韵 其一
虞俦（宋代）

门外东风自在狂，雨晴深院日偏长。鸣鸠唤妇声声切，赖是年来已沐肠。
次韵吴宗师题大涤洞郎师房
郑元祐（元代）

一庵闲地足神仙，能驻人间大小年。赤鲩夜飞丹井月，紫鸾春小术苗田。

山经我欲紬金匮，昼漏时闻滴宝莲。便驾飙轮上天柱，不辞身倚帝青边。
代张京尹贺皇太子生辰三首
彭龟年（宋代）

神光开甲观，寰海作重阳。
世尽占人瑞，天应发子祥。
山河涵玉露，象纬泻银潢。
有道如三代，宁须不老方。
齐天乐 三洗潭。洗耳洗心洗梦也
杨玉衔（清代）

问谁倒挽天河水，朝朝傍檐飞舞。乍咽笙簧，旋锵珠玉，忽有东来山雨。

凉柯倚处。似飘袖风栏，湔裳烟渚。息影临流，尘襟抖擞尽无暑。

涧阿有人漱石，奈啸歌寤寐，常绾尘绪。蒲辙临门，鹤书度陇，消得黄粱炊许。

南柯院宇。恋瞬息繁华，知谁宾主。洗梦都清，邯郸醒后苦。
蓦山溪（海棠）
王千秋（宋代）

清明池馆。侧卧帘初卷。还是海棠开，睡未足、余酲满面。低头不语，浑似怨东风，心始吐，又惊飞，交现垂杨眼。

少陵情浅。花草题评遍。赋得恶因缘，没一字、聊通缱绻。黄昏时候，凝伫怯春寒，笼翠袖，减丰肌，脉脉情何限。
輓霞溪高县丞二首
裘万顷（宋代）

少年挟策上金銮，三拜郎官鬓未斑。
不说知音在霄汉，但知投老向云山。
柳丝阴里陶潜乐，花锦香中潘岳闲。
逝者不堪人事异，洪崖亭下水潺潺。
督兵后还省发吉州
蔡汝楠（明代）

劳师久驻碧江濆，白鹭青螺证昔闻。
已挂归心行省月，尚余游兴隔洲云。
曲滩枫叶回渔棹，两岸芦花叫雁群。
堪叹清波照尘绂，关山羽檄转纷纷。
次韵谢王君
方回（元代）

妙年富才藻，亹亹迫渊云。
逸势波澜阔，神功混沌分。
百为争细故，一笑付微醺。
天地江河在，终垂万古文。
空东山忌日
释居简（宋代）

笑别金銮归玉几，鳗井无风波浪起。中兴天子紫泥新，老牛特地重穿鼻。

风云腾踏庆三朝，端自灵山同受记。龙湫坐断最高峰，圣谛提持第一义。

侬家齑瓮深无底，炎炎毒气难回避。瓠落有容无滴水，无限英灵都浸死。

有时却作死马医，绝后再苏知几几。忽闻拂袖下层翠，江上截流航一苇。

一个闲人天地间，迈古超今谁敢拟。浮图影里旧经行，祖祢馀殃今未已。

更运深慈等大千，毒种绵绵亦如是。
沙地
屈大均（明代）

沙地多乔木，婆娑数亩阴。膏含潮汐润，气得水云深。

处处木威树，家家人面林。山翁重花利，种植最关心。
续许元裕梦中作 其一
释道潜（宋代）

北窗支枕梦幽微，隐隐神明发暗机。未可病中惊老去，会须花底唤春归。
浣溪沙·照日深红暖见鱼
苏轼（宋代）

徐门石潭谢雨，道上作五首。潭在城东二十里，常于泗水增减清浊相应

照日深红暖见鱼，连溪绿暗晚藏乌。黄童白叟聚睢盱。
麋鹿逢人虽未惯，猿猱闻鼓不须呼。归家说与采桑姑。
过平望
杨万里（宋代）

望中不著一山遮，四顾平田接水涯。
柳树行中分港汊，竹林多处聚人家。
风将春色归沙草，天放晴光入浪花。
午睡起来情绪恶，急呼蟹眼瀹龙牙。
赵计议半云
释元肇（宋代）

苍苍茫茫烟树昏，静是青山动是云。待得从龙为雨后，一间茅屋与平分。
鹊桥仙
佚名（宋代）

前村深雪，难寻幽艳，无奈清香漏绽。烟梢霜萼出墙时，似暗妒、寿阳妆面。
幽香浮动，无缘攀赏，但只心劳魂乱。不辞他日醉琼姿，又只恐、阴成子满。
复用前韵简叔共文伯公序三友
李弥逊（宋代）

老觉身名雨后云，静看人事腊前春。
愁边痛饮真长策，诗罢高歌觉有神。
远想两生如可作，晚从三了更相亲。
北山乖欲招逋客，未用插插叹积新。
镇江之战第十八
文天祥（宋代）

海胡舶千艘，肉食三十万。
江平不肯流，到今有遗恨。
白鹭亭和人韵
马之纯（宋代）

一见斯亭喜可知，风来拂拂更清微。
青山坐处天开画，白鹭飞清雪满矶。
何必搜奇效康乐，正应得句似玄晖。
最怜别浦潮生后，须有征帆万点归。
生查子
刘一止（宋代）

城头长短更，水调高低唱。别酒不盈斟，泪洒风烟上。

明年二月时，更向城阴望。只有旧歌辞，传作风流样。
水龙吟 白秋海棠
殷秉玑（清代）

相思妒煞肥环，自怜淡扫无人见。玉容寂寞，铅华不御，别饶幽艳。

病不成香，三生薄命，一生凄怨。正露凉如水，亭亭闲立，阑干外，霜欺面。

已是不堪肠断。况繁华、梦魂初变。新妆乍卸，盈盈脂泽，为谁消减。

绡素全身，罗衣偏带，一丝红染。把酸香一缕，泪珠一掬，洒墙阴遍。
戊寅大赦
王翰（唐代）

杂遝欢声遍九垓，金鸡衔赦下天街。鼎湖已堕乘云去，宝座初天禁网开。

万姓共朝龙虎地，五云常绕凤凰台。小臣何幸沾恩泽，作颂应惭是菲才。
送慧知客还蜀
释咸杰（宋代）

踏破剑门关，十方无壁落。
信步复南来，将错还就错。
霜风刮面寒，梅梢初破蕚。
去去又何言，宁负孤云约。
暄风
韩淲（宋代）

暄风移日过庭皋，倦拨残书首重搔。门外不知山远近，短墙横浸绿周遭。
古木竹石
王绂（明代）

苍苍寒色未知春，野石荒苔古涧滨。一段閒情谁可共，相知殊是寂寥人。
咏礼部尚书厅后鹊
苏颋（唐代）

怀印喜将归，窥巢恋且依。自知栖不定，还欲向南飞。
鹫峰
释永颐（宋代）

山后山前行遍了，倚阑不是动秋吟。
从头自轮山中石，烟雨苔痕几片深。
邓器先北窗
曾协（宋代）

今人竞图南，朗朗百间屋。
夫子胡不然，向晦一窗足。
北窗吾亦爱，尝谓所乐独。
岂知交游中，昌歜或同欲。
光澄穷永昼，风远宜三伏。
诵书音和平，高卧梦清热。
吟诗与作赋，未觉环堵蹙。
心安尔许宽，六合寄一粟。
闲听飞雨洒，静看游蜂触。
一笑和莫逆，排闼不待速。
赠廖相手一首
刘弇（宋代）

廖生得掌诀，初自庞眉缁。束身事觇矕，羞为不情儿。

力持祸福语，倾动诸奔驰。所至饷自倍，如贾操赢奇。

衡从辨侵射，侧正分隆庳。天缄砉初閟，鬼觑悭幽披。

环环太史氏，抱珥司浑仪。台舆与侯王，初不论何谁。

写照阿堵中，唯生鼓颔颐。自云前十年，挟术骧螺湄。

伸缩殆万肘，较量但肥羸。最晚得子掌，决眦逾灼龟。

九方揖孤骏，神睹归心师。子姑诘奇中，曩言宁肆欺。

今者非他须，子盍偿吾诗。冀因拂衣还，松丸染高楣。

我闻囿形质，至文从可推。悬象丽霄极，川岳罗坤维。

逸兽别彪炳，激水生涟漪。上饰右缯绮，高甍纷楶栭。

石鼓贵刻画，汾鼎珍陆离。鉴灵不漫理，节焕饶丰蕤。

器敝缘有舋，玉捐因见疵。况当筋骸束，前构了不疑。

纵理口尚验，万字胸犹宜。握钩瑞宣父，方蓐识鲁姬。

洒壁亦公耳，刻文徒帝为。妙寄斲轮外，如生信天资。

秋高摵万木，客灶倦孤炊。径棹直东臂，喜动云林姿。

赠言愧非泽，聊以当瓢赍。
送僧
释重顯（宋代）

乘兴飞帆别翠峰，水光春静冷涵空。
到人若问曹溪意，祇报卢能在下风。
叔度季明学问甚勤而求于余甚重其将必有所成也因作两诗寄之 其一
吕本中（宋代）

两章后来秀，头角固崭然。但语强弩末，不争驽马先。

寓言有十九，曲礼至三千。所要在守节，末言能与权。
苦寒行
牛焘（清代）

弃我去者，昨日之日不可留。感我心者，今日之日多烦忧。

天胡为此气凛冽，北风萧萧吹未休。忆昔韶光遍草木，游春童冠服春服。

浮李沉瓜消夏长，池有绿荷径有竹。八月秋高天气凉，不暑不寒佳风光。

天时人事忽相催，阴阳消长冬又来。袁安门前堆尺雪，郑榻无毡肌欲冽。

纵有膏梁绸绔子，貂裘不暖衾如铁。此时更怜从军众，平沙茫茫走海冻。

健儿热血奈寒何，将军角弓不得控。人间处处都祁寒，那得力回阳春脚，能使万家欢。
效意境格二首 其二
释普闻（宋代）

十里沙堤水满湖，著霜芦冷未全枯。晓来细雨藏鸥鹭，何处人间有画图。
午窗坐睡
苏轼（宋代）

蒲团蟠两膝，竹几阁双肘。
此间道路熟，径到无何有。
身心两不道，息息安且久。
睡蛇本亦无，何用钩与手。
神凝疑夜禅，体适剧卯酒。
我生有定数，禄尽空余寿。
枯杨不飞花，膏泽回衰朽。
谓我此为觉，物至了不受。
谓我今方梦，此心初不垢。
非梦亦非觉，请问希夷叟。
小雨
沈与求（宋代）

小雨廉纤未肯晴，勒回花信待清明。冷官何预芳菲事，空听春禽作意鸣。
暑中即事
孔仲良（唐代）

云起松关作远山，一庭细草未曾删。吏书抱去琴声静，骢使何须采下艰。
送韩建宁赴召二首 其一
赵蕃（宋代）

频向清时课郡功，履声长忆未央宫。祇言治行称黄霸，果见朝廷徵弱翁。

简注岂惟陛下圣，欢谣还见庶民同。孰云故国非乔木，赐第行看又植桐。
偈颂一百六十首 其九十七
释宗杲（宋代）

一二三四五，五四三二一。返覆数千回，总不出今日。

霜风刮地来，法身赤骨𩪸。
赋梅
释绍昙（宋代）

雪边春信到衡茅，谁遣梅兄慰寂寥。
秀气一枝抽嫩玉，寒英五叶剪生绡。
月移疏影窗前挂，风递清香竹外飘。
几许吟魂招不返，急催兰弟读离骚。
项里
姜夔（宋代）

旧国婆娑几树梅，将军逐鹿未归来。江东父老空相忆，枝上年年长绿苔。
沪州大将第四
文天祥（宋代）

西南失大将，带甲满天地。
高人忧祝胎，感叹亦歔欷。
鹤山书院前为荷塘三即其小屿筑亭久矣春后八
魏了翁（宋代）

严风吹衣落南土，手批{左儿右吾}猱藉封虎。
缘山跨谷三里城，架竹编茆百家聚。
天公似为羁人谋，闭藏佳境城东陬。
介然用之便成圃，下眎更得夫容州。
水间木末高下照，名字既同形亦肖。
自从羸豕伏群龙，红白相辉转明耀。
人怜风雪拘系之，委弃衰草蟠寒泥。
谁知炯炯含内美，正於槁瘁生光辉。
大书三字为吹送，唤起渠阳百年梦。
却疑二华痴绝人，身既隐矣名焉用。
曾云巢同相勉李玉涧不赴召
戴复古（宋代）

诏书催赴紫宸班，九奏君王乞挂冠。
日暮倒行非我事，急流勇挂有何难。
地灵不隐金砂胜，秋水长流玉涧寒。
好把山林寄图画，试教天下故人看。
孤山雪霁
韩日缵（明代）

昔有林处士，云卧孤山里。叠巘阁层云，湖水清且泚。

眷言欣芳躅，触雪步遗址。高树缀琼枝，阴岩覆素芷。

久翳俄复晴，长天莹如水。清风朗山壑，澄空迥万里。

近瞩祛尘虑，远视荡秽滓。伊人不可作，于兹契玄理。
为汪孟慈农部题其尊人容甫先生并祀西湖金山事
黄承吉（清代）

吾乡学者力学始，先有先生后诸子。邃经邃史邃文章，三者由来称并美。

广陵一对辞瑰奇，负石含金作神理。留传述学数卷书，上下旁通极原委。

忆子弱冠初识君，麟角相期不相鄙。后来再见无几回，一病遂厄西湖沚。

君生木为校书去，死作经神固应尔。诂经精舍今祀君，咫尺书楼笑堪倚。

争辉况有精法楼，跌荡江天更无比。三阁原来重一人，当时名誉高如此。

后此乡儒接踵兴，崛起纷纶许多士。当君好在未没时，巳播江焦及钟李。

学跻堂奥非坐隅，许郑曹刘一时拟。繄余窃附何敢当，比似诸君续貂耳。

我朝学业大昌明，不数空谈求实是。诏开四库罗群书，渐被津原到臣里。

大哉文汇连文宗，照耀文澜角相犄。先生在在皆翻研，万八千函供一指。

即今蘋洁足俎豆，尚觉芸香盈席几。好事能无望古深，儒生不是酬庸侈。

感君哲嗣促余诗，奋笔吟成为君纪。观摩更忆昔时人，星流云散俱巳矣。
秋兴
齐己（唐代）

所见背时情，闲行亦独行。晚凉思水石，危阁望峥嵘。

雨外残云片，风中乱叶声。旧山吟友在，相忆梦应清。
剑言
许棐（宋代）

朝润郅支膏，暮泽楼兰血。何如沉土中，蚀为无用铁。
涟漪瑞墨堂书
米芾（宋代）

陟巘不自期，孤云挂松顶。一揖不相期，飞云无留影。

云已去，泉更长。云泉毕世友，相得每相忘。
定道德经为六十四章漫书所得八首 其三
郭之奇（明代）

风雨非天质，清宁讵可溢。况复骤与飘，何以能终日。

人心良亦骤，失者同于失。馀食苟相矜，赘行难自黜。

惟圣法天，天与道匹。孔德之容，既安且密。有物混成，其中窈谧。

四大群游，众甫胥昵。行绝马车，止非宫室。开无关键，解无绳繂。

知三守三，去三抱一。吾不知其名，自骤之道毕。奈何叔季人，强为蜮中虱。

始执躁轻心，究归奢泰术。神器走虚空，强为遭呵叱。

安知天下毋，已先天地出。
禽虫十二章 其六
白居易（唐代）

兽中刀鎗多怒吼，鸟遭罗弋尽哀鸣。羔羊口在缘何事，闇死屠门无一声。
酴醿
张九成（宋代）

昨夜姮娥到万山，更携青女散山间。
天明欲去归不得，化作此花来破颜。
登阁
朱熹（宋代）

横空敞新阁，高处绝炎氛。野迥长风入，天秋凉气分。

凭栏生逸想，投迹远人群。终忆茅檐外，空山多白云。
舟次维扬偶成三首 其二
陆汝猷（清代）

维扬风景昔繁华，此日箫声听恐差。只有隋堤旧杨柳，秋风数点剩栖鸦。
钱友归侍
叶茵（宋代）

闽江闽山相对青，照人肝胆寒如冰。
路旁修松夹古桂，风鼓吟髭月随袂。
君来莱衣我独无，此乐不能与之俱。
老夫耄矣君年少，喜见功名将远到。
归欤归欤盍归欤，长途玉汝千金躯。
来秋来作广寒客，相携醉舞红尘陌。
苏武慢
冯尊师（元代）

悟人曹溪，鹤冲霄汉，云水道人活计。临川举楫，对镜掷钩，涝漉锦鳞红鲤。

风送渔舟，透人双峰，影里骇然明霁。见烟霞、极目金丹，一粒贵珍难比。

玄妙处、太一含真，玄元成象，升降个中无滞。坚持九载，志炼三千，精进五华琼液。

都在灵源，洞彻神光，真境了然超彼。这长生久视，天机深奥，上仙真理。
思亭已就游焉息焉开芜植援漫成二律 其一
郭之奇（明代）

一榻初悬静者轩，千峰幽意此中存。春池草色经秋碧，晓谷林中向日暄。

绿墅堂开松竹径，辋川图写薜萝门。风光莫漫成今古，气象犹能作旦昏。
江行秋兴二首 其一
梁存让（明代）

已无人唱大江东，滚滚奔涛逼远空。世界是非尘劫后，英雄今古浪淘中。

半壶浊酒浇残夜，十幅轻帆蘸晓风。明识宦游春梦里，有谁说破向孤蓬。
洪州
曾巩（宋代）

洪州城中荒且远，每到弱马常驱驰。
交朋顾我亦已厚，谢词有礼宁当违。
人生有累乃汲汲，万事敦迫如衔羁。
山中无尘水清白，安得去吟梁甫辞。
陋室铭
刘禹锡（唐代）

山不在高，有仙则名。水不在深，有龙则灵。斯是陋室，惟吾德馨。苔痕上阶绿，草色入帘青。谈笑有鸿儒，往来无白丁。可以调素琴，阅金经。无丝竹之乱耳，无案牍之劳形。南阳诸葛庐，西蜀子云亭。孔子云：何陋之有？
蚕妇吟二首
叶茵（宋代）

扫下乌儿毛样细，满箱桑叶翦青柔。
大姑不似三姑巧，今岁缲丝两倍收。
雪浪滩
王遵坦（清代）

午枕不可竟，醒此惊湍声。堆雪耀昏夜，殷雷喧夏晴。

譬诸磊落士，所鸣恒不平。笑彼清泠潭，泯泯含微明。
唐多令 中秋
魏了翁（宋代）

轻露濯秋风，新楼插太空。更遭逢、解事天公。为唤羲和驱六马，将杲日、挂帘栊。

日影正沈红。须臾月在东。百万家、乐意融融。民意乐时天亦好，聊与众、一尊同。
蛛网
张朝清（清代）

密结层层网，檐垂乞巧蛛。丝纶藏满腹，经纬蕴全躯。

白地回文锦，先天太极图。夜深仙露滴，缕缕缀明珠。
隐岩吴体
李洪（宋代）

屋头日日闯云山，簿领沉迷肯放閒。
一行作吏遽如许，三径就放那得还。
绿阴留与后人憩，丛桂时招好客攀。
邂逅清泉与白石，岸巾时得洗衰颜。
去任辞汤庙
张之才（宋代）

一官来此四经春，不愧苍天不愧民。神道有灵应信我，去时犹似到时贫。
题忠毅姚公庙 其三
林宋伟（宋代）

岁岁蒸尝九月期，西风笳鼓万人悲。山边走马神旗闪，父老齐呼太尉来。
樊运使挽词
楼钥（宋代）

科目公余事，南宫第一人。
七闽新使节，三署旧儒臣。
倦拜方辞馈，哀良莫赎身。
家声知有继，仙桂两枝春。
送郑推官赴分州
司马光（宋代）

骄虏已归计，圣朝方寝兵。
时闻候火入，非复塞尘惊。
秋岭无南牧，春田恣北耕。
休穷西海路，辛苦学甘英。
支提禅寺
徐梦发（宋代）

来谒支提古道场，几年袍锦韵犹香。
芙蓉梦里僧趺坐，檐蔔林中佛放光。
禅语了参一宿觉，尘缘顿悟半生忙。
若分座下龙王水，免使春田待插秧。
四圣赞
释师体（宋代）

稽首普贤，不可思议。
出头露面，开言吐气。
拍盲担板，忘恩断义。
事无寸长，熏天炙地。
送报宁昙老二绝句 其一
刘一止（宋代）

白云到处有光辉，江北江南一杖携。妙喜风烟曾断取，羊仙今日合全提。
近事感怀二首 其一
邓云霄（明代）

隐几看云永日闲，已拚身世不相关。何缘滟滪生平地，谁道豺狼只在山？

三径幽栖宜野服，百年多病梦朝班。从今好构溪边屋，只许群鸥共往还。
霜后步西园
张耒（宋代）

浓霜失暄妍，短日淡无色。
回风振中园，摇落声策策。
草根饥鸟啄，飞舞时啧啧。
野荒无遗粒，卒岁将何食。
鲜鲜西墙下，幽草弄寒碧。
四时不吾欺，聊假汝顷刻。
盗贼
边贡（明代）

盗贼还奔突，传闻过白洋。关河苦迢递，云月复苍茫。

贾客回江舸，居人竞野航。鸡鸣戒同伴，或恐犯垂堂。
张家湾舟中
岳正（明代）

被罪承恩岭外游，思乡何处仲宣楼。风霜万里蛮荒夜，烟雨三江泽国秋。

不信功名成梦觉，早闻富贵等云浮。令人却羡桐江叟，长拥羊裘把钓钩。
久客和子远用老杜韵
王之道（宋代）

舟解风还顺，江神亦世情。
滞留三月过，攀送一帆轻。
行此关吾道，穷通任此生。
梅梢春已动，冰雪漫纵横。
杂诗四十首 其五
刘基（明代）

人生如浮云，飘摇无根蒂。昨暮青山阿，今朝沧海澨。

风波无定时，沦踬难为计。是中苟不爽，曷问耿与翳。

申胥存楚国，仲连却秦帝。此士虽则亡，英名千万世。
夏日南湖汎舟因过琼华园六首
张镃（宋代）

淡日轻阴晒麦天，水边閒唤木兰船。
不游东港西陂熟，争得人知是散仙。
盛氏衔翠轩
叶三锡（宋代）

平生丘壑心，漫浪不羁束。
青山亦解意，四时共追逐。
朝翠空蒙时，北窗梦清熟。
昼寂庭户凉，坐课黄卷读。
此心与山违，对面若掩目。
孱颜俨如故，心境两不触。
宴坐收万象，剖璞出苍玉。
木末流夕晖，窗户影摇绿。
相对两青眼，悠然一笑足。
此意陶潜知，不然问玉局。
赠翰林学士宋公白
苏易简（宋代）

天子昔取士，先俾分媸妍。
济济俊兼秀，师师麟与鸾。
小子最承知，同辈寻改观。
甲第叨荐名，高飞便凌烟。
遂使拜扆坐，果得超神仙。
迄今才七岁，相接乘华轩。
句
玄幽（唐代）

一万莲经三十春，半生不蹋院门尘。
既蒙宥罪旋复拜官伏感圣恩窃书鄙意兼奉简新…等诸公
王维（唐代）

忽蒙汉诏还冠冕，始觉殷王解网罗。日比皇明犹自暗，

天齐圣寿未云多。花迎喜气皆知笑，鸟识欢心亦解歌。

闻道百城新佩印，还来双阙共鸣珂。
次二友石井之作三首 其一
朱熹（宋代）

一窦阴风万斛泉，新秋曾此弄清涟。人言湛碧深无底，只恐潜通小有天。
雨宿白衣庵赠却尘上人
魏阀（清代）

郁苕高锁木兰隈，座借镫王静室开。江鹤掠回盟野梦，钵龙飞去触天雷。

梵销急雨桃花涨，魂绕层巅金阙苔。卧觉风幡心与动，就中谁可惠能才。
故通直强君挽词 其一
邹浩（宋代）

白发将年往，青衫甫宦游。从来四方志，曾未一分酬。

幕府残机画，闾门失好修。惟馀旧秦月，寂寂照新丘。
梅花绝句
陆游（宋代）

万瓦清霜夜漏残，小舟斜月过兰干。
老来一事偏堪恨，好看梅时却怕寒。
与国贤良夜歌二首 其一
张柬之（唐代）

柳台临新堰，楼堞相重复。窈窕凤皇姝，倾城复倾国。
郭恒惠牙刷得雪字
郭钰（元代）

老气棱棱齿如铁，曾咀奸腴喷腥血。倦游十载舌空存，欲挽银河漱芳洁。

南州牙刷寄来日，去腻涤烦一金直。短簪削成玳瑁轻，冰丝缀锁银騣密。

朱唇皓齿娇春风，口脂面药生颜色。琼浆晓漱凝华池，玉麈昼谈洒晴雪。

辅车老去长相依，馀论于君安所惜。但当置我近清流，莫遣孙郎空漱石。
扬州过雪呈祝静得二首
黎廷瑞（宋代）

六合沉冥四壁空，梦魂只绕楚云东。
明当挂席黄天荡，卧看茫茫柳絮风。
寄妾赵氏（一作赵氏诗）
房千里（唐代）

鸾凤分飞海树秋，忍听钟鼓越王楼。只应霜月明君意，

缓抚瑶王送我愁。山远莫教双泪尽，雁来空寄八行幽。

相如若返临邛市，画舸朱轩万里游。
句
朱晋（宋代）

冰玉词新吐，尘埃气不留。
昭孝道院
赵菊庄（宋代）

云深户不开，竹屋两三间。
野水浸官渡，低墙出远山。
绝荤如鹤瘦，习懒惯童顽。
我亦皈真者，来公半日闲。
挽黄忠文公 其一
家诚之（宋代）

自从朱邸翊元良，圣学磨砻日就将。嗜饱岂容登鼎俎，剪桐争肯戏圭璋。

经筵犹有八图在，御座俄惊一鉴亡。恤典隆名虽宠渥，何如大政细平章。
赠张玉亭刑曹
沈鍊（明代）

闻道张平子，閒居赋四愁。行吟过郎署，坐啸在皇州。

水石分亭榭，烟霞入佩钩。还寻高咏士，骑马共行游。
次韵信民教授谢无逸游南湖
释德洪（宋代）

春游每觉客愁消，最爱晴湖涨柳桥。鸭绿皱寒初拍岸，鹅黄照影自垂条。

恼人风物今如许，著意春光已不撩。但得与君同一醉，何辞日日作诗招。
依韵和并州郑宣徽见寄二首
范仲淹（宋代）

钱唐作守不为轻，况是全家住翠屏。
名品久参卿士月，部封全属斗牛星。
仁君未报头先白，故老相看眼倍青。
最爱湖山清绝处，晚来云破雨初停。
同舍弟游紫阳
陈芾（宋代）

紫阳高不极，旧是许仙家。古观开山麓，悬崖吐杏花。

云飞笼晚树，鹤唳落残霞。且共探玄理，从他日欲斜。
辞侍郎蒋公讌客见招
释惟政（宋代）

昨日曾将今日期，出门倚杖又思惟。
为僧只合居岩谷，国士筵中甚不宜。
歌风台
沈明臣（明代）

汉帝初平四海回，《大风歌》激楚声哀。彭城王气千年足，芒砀寒云万里开。

父老只知亭长去，山河都属沛公来。故乡欢饮无多日，泗水依然绕旧台。
水调歌头（次赵帅开西湖韵）
林淳（宋代）

湖波涨新绿，环绕越王山。棠齐清昼馀暇，赢得静中观。四面屏围碧玉，十里障开云锦，冰监倒晴澜。目送孤鸿远，心与白鸥闲。

隘游人，喧鼓吹，杂歌让。晓天澄霁，花羞柳妒怯春寒。好在风光满眼，只恐阳春有脚，催诏下天关。剩写鹅溪幅，归去凤池看。
此日足可惜赠张籍（愈时在徐籍往谒之辞去作是诗以送）
韩愈（唐代）

此日足可惜，此酒不足尝。舍酒去相语，共分一日光。

念昔未知子，孟君自南方。自矜有所得，言子有文章。

我名属相府，欲往不得行。思之不可见，百端在中肠。

维时月魄死，冬日朝在房。驱驰公事退，闻子适及城。

命车载之至，引坐于中堂。开怀听其说，往往副所望。

孔丘殁已远，仁义路久荒。纷纷百家起，诡怪相披猖。

长老守所闻，后生习为常。少知诚难得，纯粹古已亡。

譬彼植园木，有根易为长。留之不遣去，馆置城西旁。

岁时未云几，浩浩观湖江。众夫指之笑，谓我知不明。

儿童畏雷电，鱼鳖惊夜光。州家举进士，选试缪所当。

驰辞对我策，章句何炜煌。相公朝服立，工席歌鹿鸣。

礼终乐亦阕，相拜送于庭。之子去须臾，赫赫流盛名。

窃喜复窃叹，谅知有所成。人事安可恒，奄忽令我伤。

闻子高第日，正从相公丧。哀情逢吉语，惝恍难为双。

暮宿偃师西，徒展转在床。夜闻汴州乱，绕壁行彷徨。

我时留妻子，仓卒不及将。相见不复期，零落甘所丁。

骄儿未绝乳，念之不能忘。忽如在我所，耳若闻啼声。

中途安得返，一日不可更。俄有东来说，我家免罹殃。

乘船下汴水，东去趋彭城。从丧朝至洛，还走不及停。

假道经盟津，出入行涧冈。日西入军门，羸马颠且僵。

主人愿少留，延入陈壶觞。卑贱不敢辞，忽忽心如狂。

饮食岂知味，丝竹徒轰轰。平明脱身去，决若惊凫翔。

黄昏次汜水，欲过无舟航。号呼久乃至，夜济十里黄。

中流上滩潬，沙水不可详。惊波暗合沓，星宿争翻芒。

辕马蹢躅鸣，左右泣仆童。甲午憩时门，临泉窥斗龙。

东南出陈许，陂泽平茫茫。道边草木花，红紫相低昂。

百里不逢人，角角雄雉鸣。行行二月暮，乃及徐南疆。

下马步堤岸，上船拜吾兄。谁云经艰难，百口无夭殇。

仆射南阳公，宅我睢水阳。箧中有馀衣，盎中有馀粮。

闭门读书史，窗户忽已凉。日念子来游，子岂知我情。

别离未为久，辛苦多所经。对食每不饱，共言无倦听。

连延三十日，晨坐达五更。我友二三子，宦游在西京。

东野窥禹穴，李翱观涛江。萧条千万里，会合安可逢。

淮之水舒舒，楚山直丛丛。子又舍我去，我怀焉所穷。

男儿不再壮，百岁如风狂。高爵尚可求，无为守一乡。
登亥元旦
孙垓（清代）

白发苍颜五十三，韶华回首更何堪。中年逢乱垂垂老，琐事都何渐渐谙。

暖日鼠姑舒叶嫩，春江鱼婢佐餐甘。岁朝礼佛无多祝，愿遂山居一觉酣。
届积布山将泊复进
黄承吉（清代）

揱椭绵群峰，累累莫名似。不知何神灵，错物置平地。

一壁出瞰江，遥临俨车盖。过此峰更多，胶连叠形器。

滞留已经旬，始见帆顺利。击汰迎浇流，豗腾去如骥。

行行转山曲，飙折舟横济。坐立忽下趋，欹斜恐颠坠。

久客知风涛，忠信岂不事。鸩毒怀宴安，篙师漫轻试。

夜色含朦胧，岧峣互亏蔽。但见胥骑来，讵暇展衡视。

初闻蕲阳柝，再听兰溪吹。一发兼数程，欣然已忘悸。
原居即事言怀赠孙员外
贾岛（唐代）

出入土门偏，秋深石色泉。径通原上草，地接水中莲。

采菌依馀枿，拾薪逢刈田。镊撏白发断，兵阻尺书传。

避路来华省，抄诗上彩笺。高斋久不到，犹喜未经年。
金陵驿
程珌（宋代）

铁瓮高资只半程，柴沟晓发暮金陵。
莫言三宿何濡滞，已觉匆匆役此生。
罗浮茶
逍遥子（宋代）

少水仍将活火煎，茶经妙处莫虚传。
陆颠所在闲题品，未试罗浮第一泉。
西北有高楼
郑学醇（明代）

高楼临大道，榱构起参差。惠风流阿阁，旭日衔双扉。

思妇谁为容，绵带罗裳衣。当户理清瑟，音响何一悲。

良人久燕赵，宛转守空闺。朝至春花妍，日暮华色衰。

不惜朱颜改，所嗟时易违。君亮执高谊，白首以为期。
在沪得悲庵书还家后寄秦生伯未
曹家达（清代）

吾因交秦生，始识悲庵书。纵笔任所往，尺幅力有馀。

刚以柔为用，神存运笔初。驰逐意为马，旋折气为车。

意气非有象，抗情在太虚。墨沈结馀采，想见神脘摅。

纪以同治年，陶氏为之储。朝悬沪北寺，日暮归吾庐。

谁知尘土中，乃有英琼琚。
奉约宣叔颂
黄庭坚（宋代）

贵魁梧，贱琐尾。
强分别，蚿怜虺。
雨新霁，月未死。
欲循城，将数子。
烦置酒，摘苍耳。
题芮知府敬亭山房
王绅（宋代）

峨峨敬亭山，山色含苍翠。两水夹寒麓，双桥倚空际。

若人结幽居，挹此清淑气。开轩纳浮爽，游目豁氛翳。

坐使灵台明，涵养成利器。两剖名郡符，屡受民社寄。

每念居处崇，深念生民瘁。国尔竟忘家，故庐何由至。

石田长莓苔，茅屋搴萝薜。山灵问归期，白首功名遂。
次韵吉老知命同游青原二首
黄庭坚（宋代）

至人来有会，吾道本无家。
阅世鱼行水，遗书鸟印沙。
斋孟香佛饭，法席雨天花。
时有清谈胜，还同叹永嘉。
宿牛首寺
陈铎（明代）

到寺万缘绝，萧然宿峰顶。
苍苍野色新，漠漠秋烟暝。
相期话三生，夜坐石根冷。
微凉入虚阑，老鹤语桐井。
支郎翻经处，松子落古鼎。
白露下高空，湿云压幽境。
望极颠厓前，寒篱眇村径。
谈久明月来，照我天地静。
自汲石泉水，同僧瀹佳茗。
天风在林末，空翠散复整。
一乘演微机，开谿自惭省。
疏竹何萧萧，云房乱灯影。
和杨节使登径山
释元肇（宋代）

阊阖门西湖水临，深深院落见春心。梨花风弄影来去，燕子日长谈古今。

起早每缘朝玉阙，归迟多是宴琼林。肯将吹竹弹丝耳，来听重云钟鼓音。
戊申和嘉兴守瑞麦行
李曾伯（宋代）

瑞麦歌怀安，三岐及六穗。
嘉祥不虚出，良以气和致。
人言一划不，华枯且为异。
况兹一日食，有是三足记。
此邦今扶风，中兴号佳地。
去年岁千厄，众惧忧莫弭。
入春雨暘若，嘉验应期至。
贤侯政事师，其清一杯水。
孜孜布上德，念念在民事。
东都循吏孰，渔阳史君似。
一麦露双颖，异世风同轨。
华黍续新雅，嘉禾继前瑞。
老夫卧陋巷，闻此跃而起。
一廛猥受滕，二天幸托冀。
谁谓大庆赉，俯亦及憔悴。
自今丰年兆，不苦力田匮。
当知太守心，根源自宫闭。
务丰且重谷。感召至兹类。
昔襦今五夸，千里共衣被。
相逢二三叟，相庆更相慰。
不图田里叹，转作讴歌喜。
酡颜溢乡老，欢声浃邻比。
余波剩沾丐，罔功有余愧。
摅毫颂公德，拜手及公赐。
长安咫尺天，政声转闻易。
嘉汝龚黄绩，宽予尧汤备。
归衮陈归禾，经纶展斯志。
诒谷
霍韬（明代）

率祖攸言，维言之行。祖言维何，参古乃订。如何孙子，不是敬听。

敬听祖言，是式哲命。曰古哲贤，侯植侯封。遗厥孙子，侯忠侯公。

侯云则公，侯云则忠。躬斯国斯，为国之墉。心斯民斯，忧欣之同。

忧欣之同，心天地通。心通天地，是相天地。率祖之行，不出阶第。

虽则阶第，世是式诲。言式之言，事式之事。是古哲贤，心钦于天。

粤汪先公，婺源逸贤。理行弗忒，轨然式然。于其式家，于其身先。

不懈之身，卫武之年。粤身之脩，无忒之蠲。粤言之诒，听之寡愆。

粤言维何，皇皇忧国。忧则维何，维职之力。职力维何，身国柱石。

上天步艰，下疮痍恻。公言之嘉，公心之一。虽不公觏，觏公心画。

公之孙子，公言是绅。率理始终，绅言是勤。勤职外内，庶慎庶狱。

维既乃心，不苟乃禄。屹屹职率，维日不足。维日休休，容人之技。

维心休休，日逊来裔。景宪于广，镇山水浒。赤苍之怀，是母是父。

广有鲸鳄，亦有豺虎。职涖之忧，不适寝处。秋霜之肃，冷凛柏台。

令德令誉，治世之才。如彼楩楠，宜梁于宫。如彼宠权，乃展乃忠。

宪是都台，赫赫之风。奸谗是芟，忠贤是崇。冢司是莅，国脉是寿。

敢曰不惜材，为国之庥。人亦有言，令誉文绣。汪之先公，善诒厥后。

维善之诒，是宜是胄。汪之先公，世德是旧。曰损庵公，曰维孝友。

曰北山公，德尤蕴厚。奕世之积，岂谫浅窥。维是之积，宜是谷诒。

汪之孙子，无念尔祖。古贤心耕，善是尔土。尔穑亩耘，尔谷斯溥。

遏尔亩卤，浚尔泉源。屏尔亩莠，尔苗乃繁。维汪先公，孙子是眷。

耄耋之治，世世德券。汪之孙子，念兹无眩。受畴助之，颂歌以劝。
丘母太硕人臧氏挽诗二首
杨万里（宋代）

共伯松楸後，宗文玉雪初。
吹灯躬夜绩，听子读残书。
帅阃方兰膳，王畿又版舆。
药成人不见，月里蹈蟾蜍。
送王以贞主簿亲老归养
王汝玉（明代）

圣朝推孝治，之子去宁亲。恋阙丹心切，还家綵服新。

山经秣陵晚，门掩若溪春。今古重荣养，如君有几人。
送伍启之赴严陵比较务
史弥宁（宋代）

又作中年别，西征难强留。
挂帆冲雪浪，怀牒董糟丘。
严濑未为远，陟云良易收。
功名于拭目，老气尚横秋。
长沙道中
郑刚中（宋代）

微雨过云春半湿，晓风留雪柳偏寒。
一身扶病方为客，马上哦诗强自宽。
禅人并化主写真求赞
释正觉（宋代）

湛乎性源，游乎度门。
动静出碍，方圆不痕。
寒木得春晚，雪窗亡方昏。
通塞也虚离实坎，变化也连乾断坤。
六和合而无功兮脱略三千之界，万差别而有据兮齐承一点之恩。
偈颂八首
释宗印（宋代）

铁昆仑儿吃一攧，南海波舞不彻。
夜半失却拦腰帛，笑倒东村王大伯。
游七星岩谒萧太史时成昏五羊
韩上桂（明代）

南探洞壑奇，恍接函关气。七星错落悬，咫尺神都秘。

倏有羽衣人，冉冉云鸾至。云鸾缥缈苍梧间，乘风直造蓬莱班。

彤霞旭日朝相映，仙舆翠节摇金镮。使我见之心胆堕，握芳讵掷河阳果。

突如骥子渴奔泉，白日制断黄金锁。我闻天子之庭多大贝，九鼎璠玙圭璧会。

君岂其一照光含，轻盈兀坐冰壶对。扣之声音清以越，黄钟玉磬人从悦。

自信平生眼未经，剖肝不复私毫发。况复幽怀宴笑宜，弄人杨柳春风披。

投壶雅歌相快意，谓我为材似大儿。乃知羚羊非岞崿，奇情孰与金銮客。

岂从秦台玉女弄箫来，或是灵槎泛夜逢鳷鹊。愧我尘心蜕不成，将飞屡滞触藩楹。

安得仙人饮我一杯露，飒飒羽翼风从生。
感离诗
左芬（魏晋）

自我去膝下，倏忽逾再期。邈邈浸弥远，拜奉将何时。

披省所赐告，寻玩悼离词。仿佛想容仪，欷歔不自持。

何时当奉面，娱目于书诗。何以诉辛苦，告情于文辞。
禁中春寒
王安石（宋代）

青烟漠漠雨纷纷，水殿西廊北苑门。
已著单衣犹禁火，海棠花下怯黄昏。
金缕曲 题黄仲则先生词稿后即和集中原韵
顾翎（清代）

展卷吟怀放。叹斯人、文章歌哭，古今同望。岂止才华倾八斗，应是闲愁无量。

休更似、落梅凄怅。鹤背风高仙骨冷，剩人间、尘土诗魂葬。

星欲坠，月痕荡。

玉笙寒彻琼筵上。记当时、金徽按拍，狂吟情况。是否嫏嬛曾有约，归去琳宫无恙。

听砧度、良宵深巷。静掩鲛纹秋梦瘦，冷西风、雪涴茱萸帐。

谁击碎，珊瑚响。
迎谒刘朔斋□提举行部
许月卿（宋代）

百城奔走候车尘，庚节光华婺水滨。
人望朔斋春有脚，家传元佑水无心。
天低日近霜华晓，地僻腊残梅蕊春。
愿得刘家再忠肃，前为伊鼎后商霖。
简沈元陵求潮州韩文公庙碑并抄山谷碑诗二首
赵蕃（宋代）

公曾数载潮阳掾，笔力怪来韩与苏。
璧上庙碑当乞我，庶求涓滴润焦枯。
劝酒
孟郊（唐代）

白日无定影，清江无定波。人无百年寿，百年复如何。

堂上陈美酒，堂下列清歌。劝君金曲卮，勿谓朱颜酡。

松柏岁岁茂，丘陵日日多。君看终南山，千古青峨峨。
郊坰
刘克庄（宋代）

所住在郊坰，田园事遍经。浅沟晴后塞，高垄雨馀青。

屋润邻翁富，祠新社鬼灵。南州无酒禁，十户九旗亭。
题文徵明仿黄公望山水即用其韵 其三
弘历（清代）

江村桥及上沙塘，十里非遥接莽苍。春日晴烘麦苗蔚，水风轻度菜花香。

所欣到处供江砚，岂事无端举鲁觞。我笑衡山讵忙者，山灵应笑我真忙。
延安道中作
司马光（宋代）

羁旅兼边思，川原蹀血新。
烟云长带雨，草树不在春。
细水淘沙骨，惊飚转路尘。
今朝见烽火，白首太平人。
萤
李念兹（清代）

不自惭微照，秋宵款款飞。乘阴稍腾上，化腐暂光辉。

月暗时依砌，风生乱点衣。时危妨诵读，干死旧书帏。
临江仙 村居
吴熙（明代）

醉里衡门聊自适，短垣松竹萧森。日斜罗幕掩清阴。

心孤闻远磬，愁重理瑶琴。

几点落英寒著地，行来寂寞空林。有人闲坐爱微吟。

平桥新涨水，一径野云深。
挽江宁丁尉二首
刘宰（宋代）

进秩膺丹诏，论功更紫枢。
九霄飞鹗奏，万里入鹏图。
竟负丁年志，端符巳岁呼。
向来延客处，落日澹平芜。
纸窗
方回（元代）

梅水仙花插古铜，纸窗通日不通风。
天香何假龙涎爇，地暖无劳兽炭烘。
绿萼梅
苏泂（宋代）

水仙分御六铢衣，云作中单翠作蕤。
占断芳园无两树，月明倒影浸愁漪。
蒲适正挽歌
饶节（宋代）

吾道何多蹇，苍天呼不闻。楩楠初有待，泾渭竟难分。

阅世中庸行，随时俗下文。想君九原恨，著草露纷纷。
小雪
杨继盛（明代）

破窗不奈西风冷，况复萧条一敝裘。疏雪飘残忧国泪，寒更敲碎贯城愁。

悲歌劳扰惭燕士，坐卧浑忘是楚囚。四海寻家何处是，此身死外更无求。
雪中怀祝声之
蔡槃（宋代）

逢人常自说，家远欲归难。
身暂依莲社，心犹在杏坛。
摊书灯下读，磨剑月中看。
近日无消息，相思雨雪寒。
和橙斋种菜诗 其二
引履祥（清代）

老圃秋容径欲斜，晚菘新韭长抽芽。经过白雪青霜候，许有西田好种瓜。
送李孝廉至刚之京
陶宗仪（明代）

鄜州同知我乡友，气谊不啻金兰如。异县交游四十载，汗血复见名家驹。

雄姿逸态乃若是，濯濯春风一端绮。六籍诸史蟠心胸，自分身名巳千里。

至尊在御日万几，宵衣旰食忧群黎。宣集耆农至阙下，能者受任否者归。

归给尺简录谕语，方正贤良听推举。邑村争以名姓闻，生丁昌运天玉女。

唳鹤滩头江水秋，鸡鸣起柁逐前俦。霄汉纵高从此上，林泉虽好莫能留。

朝廷礼士迈古昔，除擢那能限资格。涓埃报效盍忠纯，慎勿贪欺倾厥职。

廉能总称先府君，声华轨范有持循。补衮当师仲山甫，作霖期嗣商岩人。

银河斜堕月欲入，晨光熹微候虫急。双瓶酒尽惜暌离，衫袖斑斓泪花湿。
水调歌头·高氏八千古
魏了翁（宋代）

高氏八千石，驺哄溢街坊。庸夫俗子，夸道锦绣里家乡。谁识书生心事，各要济时行已，肯顾利名场。用我吾所欲，不用亦何伤。

汉嘉守，凡阅历，几麾幢。便教入从出节，都是分之常。但愿国安人寿，更只专城也好，不用较强梁。准拟耆英会，倚杖看人忙。
日食
舒岳祥（宋代）

十月初吉日，四野闻惊呼。
停杯出门看，日食将无余。
有如黑漆盘，来掩白玉盂。
自午而及申，磨盪未还初。
父老涕泗语，便恐天眼枯。
前年六月吉，昼日如煤涂。
众星争光怪，淡月悬天衢。
已谓华生世，不复睹亦乌。
须臾还旧观，田野顿昭苏。
今胡久沦厄，翳昧不可祛。
前时缙绅谓，占度不属吴。
分野受其咎，天道安可诬。
以日诿敌国，不君良可吁。
兹辰为谁食，无路摅臣愚。
太阳万万古，少待收桑榆。
张元春为余作书斋四图各系以诗 其一 金华三洞
胡应麟（明代）

万仞朝真天际头，双龙飞瀑望堪愁。何如坐对王维画，四壁青山尽意游。
和张二十五游白龙溪甘水谷郊居杂咏七首
范祖禹（宋代）

南窗高卧看云生，日暮回风动紫荆。
鼓吹不须过野坞，青蛙雨后自能鸣。
咏袜
杜牧（唐代）

钿尺裁量减四分，纤纤玉笋裹轻云。

五陵年少欺他醉，笑把花前出画裙。
浣溪沙
曹勋（宋代）

翠袖携持婉有情。湘筠犀轴巧装成。声随一苇更分明。

倚竹双丝明玉细，低眉数曲语莺轻。转移新韵几多声。
探春有感二首 其一
张耒（宋代）

出城但怪风光老，草色苍茫柳色深。烟树远浮春缥缈，风光不动日阴沉。

芳郊未厌萦纡入，美酒何妨取次斟。羸马青衫亦何事，一生空负野人心。
门外独望
陆游（宋代）

离离远树傍烟津，又见清秋一岁新。
老眼厌看南北路，流年暗换往来人。
铸金遗像谁能记？执玉来朝适已陈。
况我风中断蓬耳，夕阳空复一伤神。
咏萍
刘绘（南北朝）

可怜池内萍，葐蒀紫复青。
巧随浪开合，能逐水低平。
微根无所缀，细叶讵须茎？
飘泊终难测，留连如有情。
过黄园
赵汝燧（宋代）

黄家亭馆人称好，杖屦春风领客行。开放园门千嶂入，爱他山阁一溪横。

花迷粉翅双飞蝶，柳露金衣百啭莺。酒后著棋聊适兴，未须屑屑较输赢。
玉泉山天下第一泉龙神祠落成诗纪其事
弘历（清代）

功德无双水，名称第一泉。合教崇庙貌，用以妥神筵。

方落临佳令，肇禋卜吉蠲。瓣香亲致敬，清酒命申虔。

灵贶时旸雨，鸿庥利涧瀍。黄图佑千载，壬养纪今年。
大晟府拟撰释奠十四首
佚名（隋代）

道同乎天，人伦之至。
有乡无穷，其兴万世。
既洁斯牲，粢明本旨。
不懈以忱，神之来暨。
简彦冲兄弟
李处权（宋代）

过午时云簇，豪春暝雨篵。
石苔先受色，桃叶复含滋。
客舍居难稳，家书到每迟。
二公俱强饭，宗社要扶持。
诗悼邹仲容教授
沈与求（宋代）

骨相自清臞，居然澹满躯。高文凌鲍谢，胜略本孙吴。

鸑鷟期千仞，骅骝殒半途。伤心九泉恨，那忍奠生刍。
蝶恋花 和其年四月词，限戏字
徐喈凤（清代）

四月荆南风景丽。水碧山青，到处饶诗意。几个渔翁歌柳底，刺船又过西溪尾。

溪水拖蓝穿郭里。画阁朱楼，脂水添浮腻。浴佛城东溪口寺。

矶头对对鸳鸯戏。
江口道中
彭汝砺（宋代）

道路春晴柳叶长，川原水涸草菰黄。阴晴天气犹寒食，村郭人菰似故乡。

地旷马牛群放牧，时平儿女自耕桑。马蹄即踏江南路，村店相看酒一觞。
与君禹苏丈别且六载入都后忽闻以大计至余喜极策蹇访邸中君禹方病齿谢客跃起拥褐对谈丙夜各赋一章
胡应麟（明代）

金银宫阙驾蓬莱，入觐欢声汉使来。一自骊驹传象郡，那知龙剑合燕台。

新书碧荔枝头寄，丽赋红蕉叶下裁。秉烛对谈𢬵永夜，参差梁月堕莓苔。
镇西 踰黄芦岭，度金锁关
董元恺（清代）

汾阳西指，有插天垠崿。亘石栈、冈峦纷错。蹑芒屩。

看峰回径转，亥磴螺盘，羊肠路恶。两崖去天如削。

列城郭。倚崇墉绝顶，险同剑阁。剩荒垣、断云残角。

谁疏凿。自一夫荷戟，百万临关梭巡，前却河山，数重扃钥。
摸鱼儿
徐一初（宋代）

对茱萸、一年一度。龙山今在何处。参军莫道无勋业，消得从容尊俎。君看取。便破帽飘零，也博名千古。当年幕府。知多少时流，等闲收拾，有个客如许。

追往事，满目山河晋土。征鸿又过边羽。登临莫上高层望，怕见故宫禾黍。觞绿醑。浇万斛牢愁，泪阁新亭雨。黄花无语。毕竟是西风，朝来披拂，犹忆旧时主。
宫词
李麟（明代）

青春閒里过，华发暗中催。往事俱流水，初心未死灰。

御炉香缥缈，宫扇影徘徊。脉脉停针久，銮舆幸倘来。
题莫景行茅道士棣华碑赋
张昱（元代）

茅家兄弟学仙迟，不见春风长紫芝。桃熟海山还有日，鹤归人世更无期。

游魂渺渺知何在，荒冢垒垒尽可疑。惟有夕阳如旧日，照人来读棣华碑。
草堂成题以见志 其三
王称（宋代）

自惜藜藿肠，不怀肉食忧。凤凰览德辉，黄鹄千里游。

出处各有宜，何必相嘲尤。羊质冒虎皮，祗足承之羞。

诛茅架岩壑，远托兹山幽。追攀绝人竞，静然保自修。

朝撷石上英，夕漱涧底流。五难一脱略，养生复何求。
宝坛寺和林宗易韵
陈傅良（宋代）

梦回齿颊自天香，何必招魂怨渡湘。
少待精庐天向晓，有来嘉定岁为常。
云山镇压鱼虾市，烟雨庄严橘柚乡。
最好题名双石阙，可题周历万年长。
横吹曲辞。长安道
沈佺期（唐代）

秦地平如掌，层城出云汉。楼阁九衢春，车马千门旦。

绿柳开复合，红尘聚还散。日晚斗鸡回，经过狭斜看。